Alfred Eisenstaedt (6 Desember 1898 - 23 Augustus 1995) was 'n Duits gebore Amerikaanse fotograaf en fotojoernalis. Hy het sy loopbaan voor die Tweede Wêreldoorlog in Duitsland begin, maar het bekend geword as 'n fotograaf vir die tydskrif Life nadat hy na Amerika verhuis het. Meer as 90 van sy foto's het op Life se voorblaaie verskyn, en meer as 2 500 van sy fotoreekse is gepubliseer. Onder sy bekendste foto's is die een van 'n verpleegster in 'n matroos se arms wat op 14 Augustus 1945 in New York geneem is terwyl die oorwinning oor Japan in die Tweede Wêreldoorlog gevier is. Hy is verder veral bekend vir sy onvergeetlike foto's van belangrike mense in die nuus, asook vir sy steelfoto's wat hy met 'n klein 35 mm-Leica geneem het, meestal in natuurlike lig. Eisenstaedt is in 1898 in Tczew, Wes-Pruise in die Duitse Ryk, gebore. Sy familie was Joods en het in 1906 na Berlyn verhuis. Eisenstaedt is van sy kindertyd af betower deur fotografie en het op 11-jarige ouderdom begin foto's neem.